b"\n_START_ARTICLE_\nM\xc3\xb5ttekriips\n_START_PARAGRAPH_\nM\xc3\xb5ttekriips ( \xe2\x80\x93 ) on kirjavahem\xc3\xa4rk, millega m\xc3\xa4rgitakse lausekatkestust ja m\xc3\xb5ttepausi._NEWLINE_Seda kasutatakse koondlauses loetelu j\xc3\xa4rel kokkuv\xc3\xb5tus\xc3\xb5na ees, kiilu eraldamiseks, muude lauseosade eriliseks esilet\xc3\xb5stmiseks v\xc3\xb5i lausekatkestuse t\xc3\xa4histamiseks. M\xc3\xb5ttekriipsu \xc3\xbcmber j\xc3\xa4etakse t\xc3\xbchikud._NEWLINE_Arvutikirjas on v\xc3\xb5imalik kasutada mitme pikkusega m\xc3\xb5ttekriipse. Unicode'is on U+2013 tavaline m\xc3\xb5ttekriips (\xe2\x80\x93, inglise endash) ja U+2014 aga pikk m\xc3\xb5ttekriips (\xe2\x80\x94, inglise emdash). _NEWLINE_M\xc3\xb5ttekriipsu pikkuste eristamine ei kuulu eesti \xc3\xb5igekirja._NEWLINE_M\xc3\xb5ttekriipsuga samakujulist pikka kriipsu (ehk kuni-kriipsu) kasutatakse s\xc3\xb5na kuni asenduseks vahemike m\xc3\xa4rkimisel numbriga kirjutatud arvude vahel; s\xc3\xb5na kuni asenduseks ajavahemike m\xc3\xa4rkimisel l\xc3\xbchendite vahel; s\xc3\xb5nade ja, v\xc3\xb5i, ega asenduseks rinnastatud v\xc3\xb5rdv\xc3\xa4\xc3\xa4rsete lauseliikmete vahel, kui v\xc3\xa4hemalt \xc3\xbcks neist on kirjutatud lahku v\xc3\xb5i sidekriipsuga; samal real j\xc3\xa4tkuvate otsek\xc3\xb5nede eraldamiseks; hinnasiltide kujundamisel, kui rahasumma k\xc3\xbcmnend- v\xc3\xb5i t\xc3\xa4isosa puudub."